
Forord

Det var guderne, der skabte verden.

En grundlæggende kraft i gudernes egen verden var loven om balance. En anden var loven om karma.

De eksisterede i en astral verden, der spændte fra lys til mørke. De eksistentielle love holdt deres verden i balance. Mental og åndelig udvikling var deres metode til at nå højere niveauer. At nå det øverste niveau var det, de stræbte efter.

Da de til sidst betragtede det under, de havde skabt, blev det klart for nogle af dem, at deres egen ufuldkommenhed var et element i skabelsen – et element, der kunne ødelægge planen. Derfor skabte de, der følte sådan i hemmelighed, et rige, der skulle sikre balancen imellem verdens nationer og racer.

Guderne, der skabte dette lille hemmelige rige, gav det navnet Elf.

Indledning

Efter den store krig, hvor halvguden Karnal og hans lærling, Haraz den Grusomme, blev overvundet, blev der endelig skabt fred i den verden, der var omkranset af den store ismur. Der fulgte en fredfyldt tidsalder uden de helt store udfordringer. Men en sådan verden findes kun i en vis periode. For det kosmiske pendul svinger frem og tilbage, omend langsomt, i sin evige søgen efter balance. Balancen imellem lys og mørke, glæde og sorg og krig og fred. Hver gang pendulet bevæger sig, skaber det et tryk på det eksisterende – og et modtryk imod forandringer.

Det er almindeligt anerkendt, om end det kan være nødtvungent, at det er igennem udfordringer, at de fleste fremskridt og den største udvikling finder sted. Måske som en følge af, at det kosmiske pendul atter bevægede sig, skete det da også, at denne fredelige og harmoniske verden blev ramt af endnu en stor udfordring. Nogle guder reagerede på denne voldsomme udfordring – andre reagerede imod den. Det er sådan, det nu engang er i livets store, foranderlige cyklus…

1. Kapitel - Sprækken i Ismuren

Skyerne sejlede lydløst over nattehimlen, skyggede for månen og skyggede for stjernerne, nogle langsomt, andre hurtigt, for deres højde over det mørke hav var forskellig. Dønningerne på havet bevægede sig tungt ind imod ismuren. Her blev de brudt i kaskader af hvidt skum imod de enorme isbjerge, der tårnede sig op imod stjernerne for derefter at vælte tilbage og danne strømhvirvler, der blev suget ind under isskosserne og forsvandt. Det var den tid på året, hvor ishavet var isfrit -i den korte tid imellem den sidste vinter og den kommende.

De skarpe smæld fra ismuren sendte trykbølger ud over vandet. Smældene kunne forveksles med tordenskrald, truende, piskende, aggressive for den, som måtte høre dem. Noget var ved at ske. Det knagede og bragede, revnerne skød som takkede lyn op igennem den svagt lyseblå ismur, og splinter af is regnede i skyer ned over havoverfladen.

I det blege månelys trængte et koldt, blåt lys igennem ismasserne, netop hvor sprækken var ved at opstå. En passage åbnede sig, imens ismuren jamrede sig, og klodser af is mange gange større end skibe styrtede i havet og flød bort imod syd. De nedstyrtende isklodser sendte tidevandsdønninger ud over havet. Bag dem tog en passage form. En kraft så stærk, at den kunne flytte bjerge af is, havde skabt den. Det kolde, blå lys skød som et dystert varsel ind igennem nattemørket i verdenen indenfor ismuren.

Kun ganske få var de, dem, der så det ske. De var fiskere og sejlede langs ismuren på fiskeskonnerten Jomfruhummeren netop ud for det sted, hvor passagen opstod. De havde nok at gøre med at holde båden på ret køl i de voldsomme dønninger og strømhvirvler, der opstod, da muren af is flyttede sig. Men nysgerrigheden drev dem alligevel til at vende skuden, da de var kommet på afstand af sprækken. Da de vældige bølger havde bredt sig videre ud over havet, stod de ved rælingen af deres lille skude og betragtede det kolde, blå lys, der skinnede ud imod dem fra en verden bagved. De iagttog sceneriet med en blanding af nysgerrighed og frygt. Noget lignende var aldrig tidligere sket. Ikke så vidt de vidste.

”Skal vi sejle derind og se, hvad der findes derinde?” spurgte en af de yngste fiskere på båden.

Skipperen Ragnar Quist stod og holdt sig fast ved en af de svære trosser, der stivede masten af. Han tænkte sig om et øjeblik, så rystede han langsomt, men bestemt på hovedet og svarede: ”Nej, vi er her for at fange fisk. Og jeg tror ikke, der er fisk derinde. Kun guderne ved, hvad der findes inde bag den sprække. Men det finder vi nok ud af en dag.”

Det skulle vise sig, at skipperens kloge svar næsten havde karakter af en spådom.




2. Kapitel - Den første føler

Den hvæsende larm ekkoede igennem den smalle passage igennem ismuren. Den blev kastet frem og tilbage imellem ismasserne, til den tilsidst bredte sig ud over havet som et varsel om forandring. Men der var ingen i nærheden, så ingen fra deres verden hørte det.

Et mindre dampdrevet flådefartøj, tungt bevæbnet med kanoner og armering af metal, stævnede ud fra sprækken og fortsatte ud over havet. Fartøjet trak en sodfyldt, sort fane af røg efter sig. En fane, der langsomt steg op over den blå himmel, hvor den gradvist blev opløst af de vinde, der herskede der.

Skibet fortsatte på samme kurs stik sydvest. Det varede nogle timer, før besætningen stimlede sammen på fordækket under kanonløbene og stirrede imod den fjerne kyst. Efterhånden som de nærmede sig, begyndte de at kunne skelne detaljerne på kystlinjen fra hinanden. De så skovbrynene, bjergene der rejste deres tinder imod den blå himmel, og de så en kyststrækning, der var velegnet til en landsætning. De stod gestikulerende og nikkede, talte sammen og bankede hænderne ned i rælingen i begejstring.

Men de måtte være forsigtige. De vidste ikke, om det land, de betragtede, var beboet - og i bekræftende fald, hvem eller hvad der boede der. Så de nærmede sig kysten i lav fart.

Lyden af dampmaskinen, der drev dem frem, ændrede karakter fra den normale stødvise takt til en hvæsende, boblende støj, imens de sneg sig ind på lavere vand. Rystelserne i skroget tog af, da de langsomt drev ned langs stranden og betragtede landskabet bag den. Den fineste sandstrand med bagvedliggende klitter og bag dem skovbrynet, der strakte sig så langt øjet kunne se i begge retninger.

Matroserne i deres slidte tøj gjorde plads, da kaptajnen kom ned fra broen og stillede sig med hænderne på rælingen imellem dem. Hans uniform var pletfri, hans greb om rælingen var fast, og hele hans kropssprog udstrålede autoritet og beslutsomhed. Han lod blikket løbe ned langs stranden og skovene bagved. Fyrrestammerne var ikke det mest attraktive brændsel til dampmaskinerne, det var trods alt ikke kul. Men det kunne anvendes i en periode, indtil man fandt et mere potent materiale til ovnene.

Et kort øjeblik var han fristet af tanken om at gå i land og plante sit banner og gøre krav på denne kyststrækning. Men han var en erfaren officer. Han vidste, at skinnet kunne bedrage. Det var sket for andre officerer før ham. At følge protokollen var hans mantra. Det var jo trods alt derfor, man havde opbygget de systemer, man brugte. Han måtte følge protokollen, efterleve doktrinen og sende en spion ind. Hvis spionen overlevede og meldte tilbage, kunne man sætte en operation i gang. Standene var velegnede til en massiv landgang. Intet ville kunne modstå sådan en massiv operation. Han gav tegn til styrmanden ved blot at hæve armen og lade hånden beskrive en cirkel i luften. Båden ændrede kurs og steamede bort over havet, imod sprækken i den store ismur, der omkransede denne nye og ukendte verden.




3. Kapitel - Bare rygter

Det stolte sejlskib Jomfruhummeren havde tilbagelagt den lange tur tilbage til Bjørnø og var i gang med at losse de flere hundrede kilo fisk, som lå på is i lasten. Ivrige hænder bar kasserne med fisk til den lille saltningshal i Ankernäs, hvor fiskene skulle saltes eller røges. Skipper Ragnar Quist sad som vanligt i krostuen i Den gyldne Aborre og tørrede skum fra den honningholdige øl af skægget med sit ærme. Han var altid rundhåndet efter et godt togt, og det havde det været denne nat. Men det var ikke det, der fik tilhørerne til at spidse øren. Det var derimod hans beretning om sprækken i ismuren. Skipper Quist fortalte vidt og bredt om nattens iagttagelser, og bortset fra lyden af hans stemme var det helt stille i lokalet.

En trivelig servitrice satte de bestilte ølkrus ind midt på bordet, imens hun vrissede: ”Ragnar, du og alle dine historier fra de store have!”

Alle andre end Ragnar lo højt. Men de lod ham tale, for det var ham, der betalte deres øl.

Ragnar Quist sank tilbage i stolen, hvilede armene på bordpladen og lod et vældigt ræb fylde luften.

Døren til krostuen gik op, og en ung mand kom løbende ind. ”Der er kommet en ravn,” råbte han stakåndet. ”Og den bringer nyt fra Orsk!” Han gav sedlen til en af servitricerne og skyndte sig ud igen.

Alle tav og vendte blikkene imod hende. Hun læste langsomt og lidt usikkert op fra den lille seddel, hun holdt imellem fingrene: ”Et ukendt skib bygget af metal er set sejle ved stranden ud for Uglebugten!”

Alle stirrede først på hinanden og dernæst på skipper Quist.

”Jeg sagde det jo…” mumlede Quist og bøvsede så alle kunne høre det.

”Man bygger sgu da skibe af træ!” udbrød en af skipperens gode venner og drikkekammerater. ”Et skib af metal ville sgu da gå til bunds lige med det samme!” Alle nikkede bifaldende hele bordet rundt. Nogle lo og rystede på hovedet.

”Tal ordentligt, Olaf!” råbte den trinde servitrice, der var på vej tilbage til bardisken. ”Du siger ’sgu’ i hver eneste sætning!”

”Jeg sagde det jo, men ingen af jer lyttede…” mumlede skipper Quist og påbegyndte en langvarig, rumlende snorken.

Der var som så ofte før en hektisk aktivitet, når en af bådene havde landet en stor fangst. I tiden efter den store krig og Laugets fald havde det været svært at få tingene til at hænge sammen. Men nu havde fiskerne selv etableret boder på Handelsstationen. Siden da var det gået fremad for dem alle. De var netop ved at være færdige med at laste en båd med kasser med saltet fisk og krebs i saltlage.

Man kunne tillade sig at sige, at tingene var ved at vende tilbage til fordums fredelige sameksistens imellem hertugdømmerne. Nogle ville mene, at det endog gik bedre, fordi folkeslag, der traditionelt havde holdt sig for sig selv, nu interagerede mere med hinanden, end de nogensinde havde gjort set i et historisk perspektiv.

Der var dog lige en detalje omkring kæmperne fra Gorgemoth. De holdt sig stadig for sig selv. Man hyrede dem til arbejder, der krævede stor fysisk styrke, og de holdt stadig gemytterne i ro på Handelsstationen. Nu var det ikke længere Lauget, der var deres arbejdsgiver, men de mange tusinde boder der skillingede sammen for at få en af kæmperne til at gå en tur igennem strøgene med boder engang imellem. Det plejede at kunne gøre det.




4. Kapitel - De Forenede Hertugdømmer

Da Laugets magt blev brudt, og Lauget selv blev opløst, stod den næsten færdigbyggede blanding af en fæstning og et palads tilbage. Hvælvingerne under paladset rummede store værdier i guld og sølv. Man var enedes om at fastfryse indholdet af hvælvingerne, indtil det var besluttet, hvad man skulle stille op med det, eller hvordan det skulle fordeles hertugdømmerne imellem. Hertugdømmerne sammensatte derfor en mindre militær styrke, der havde til opgave at holde vagt i Trada og hindre oprørske elementer i at plyndre disse hvælvinger. Da alle hertugdømmerne var repræsenteret i dette mindre militære kontingent, mente man at have taget hensyn til, at ingen kunne anklages for at gå efter særinteresser.

Fæstningen Trada blev samtidig et sted, hvor det var formålstjenligt at mødes, når ting skulle diskuteres, planer skulle lægges, eller nogen skulle have en officiel røffel. Trada var beliggende midt i verden - og i nærheden af Handelsstationen, hvilket gjorde det attraktivt for hertugernes udsendinge at deltage i møderne på Trada. For så kunne de både før og efter møderne nyde godt af forlystelsesetablissementernes tilbud. For nogle udsendinges vedkommende skete dette endog, imens de burde have deltaget i møder på Trada.

Belært af erfaringerne fra den afsluttede krig få år forinden oprettede man et råd med titlen ’De Forenede Hertugdømmer’. Rådets formål var at sikre en sund dialog folkeslagene imellem for dermed at modvirke fremtidige konflikter eller krige. Men rådet var aldrig bragt i en tilstand af funktionalitet, fordi man aldrig var blevet enige om, hvordan man skulle fordele den indflydelse, hvert enkelt hertugdømme skulle have i denne forsamling. Nogle mente, det var størrelsen af et hertugdømmes befolkning, der skulle give indflydelse. Andre mente, det skulle være et hertugdømmes kulturelle indflydelse på verden, der skulle være udslagsgivende. Og endnu andre mente, det skulle være noget helt tredje. Så enden på det hele blev, imens man afventede at nå frem til enighed omkring dette, at hertugerne mødtes i Trada, når der var behov for det og talte sig til rette om tingene ved en stor og overdådig middag.




5. Kapitel - Spionen

Luftskibet viste sig først som en lille prik langt borte på den blå himmel. Men prikken voksede sig større langt ude over havet. Til sidst var den blevet til det luftskib, den var. Det mistede højde og hang over stranden lidt nedenfor klitterne. Under det hang en stor gondol med vinduer og en bro, ligesom broen på et skib. Her stod kaptajnen og styrede det, indtil det svævede på nøjagtig den position, han ønskede. En rampe blev sænket ned, og et lille køretøj kørte ned på stranden. På køretøjet sad en person helt klædt i sort. Han satte fart på bæltekøretøjet og kørte ned langs stranden til et sted, hvor han kunne forcere klitterne og fortsætte ind i landet bagved. Da han var forsvundet imellem træerne, steg luftskibet igen og fløj tilbage over havet.


[image: ]


Spionen havde travlt. Han pressede køretøjet, og kørte så langt han kunne, før solen gik ned. Han noterede sig områdernes store naturrigdomme og gjorde ind imellem ophold for at studere detaljer af særlig interesse. Da maskinen larmede meget og hele tiden truede med at blive overophedet, var han tvunget til at holde pause med jævne mellemrum.

På et tidspunkt passerede han en lille gruppe jægere, der havde nedlagt et vildsvin. Det var de første mennesker, han stødte på. Han noterede sig, at de brugte bue og pil og ikke havde det, han selv betragtede som ’kvalificerede skydevåben’. Også dette noterede han ned, da han efterfølgende holdt et kort hvil.

Da solen var på vej ned over bjergene i det fjerne, bemærkede han nogle røgfaner på den anden side af nogle bakkedrag.

Han sluttede sig til, at det måtte være en landsby og satte kurs imod den. Da mørket havde sænket sig, efterlod han køretøjet og fortsatte til fods. Da hans tøj stank af smørefedt, sod og sortkrudt, havde han ingen lugt, der kunne virke attraktiv på områdets rovdyr. Han var helt bevidst om dette og havde end ikke sit våben fremme. Da han samtidig var en mester i at skjule sig, var der ingen, der var opmærksomme på hans eksistens.

Han fandt en bakketop, der egnede sig til hans formål, som var at finde ud af, hvem eller hvad der beboede området, og om de udgjorde en trussel imod en storskala invasion.

Han lå på bakketoppen hele aftenen, imens han studerede familielivet i de små huse. Han så mødre og fædre spise aftensmad med deres børn, lege med deres børn eller putte dem ved sengetid. Han betragtede det med undren. Det vakte ingen følelser i ham - end ikke dybt i hans sjæl. Han betragtede det som ineffektivt tidsspilde. At børn optog så meget af voksnes tid, var ikke en del af hans kultur. Igennem optikken på sin kikkert så han, at børnene var velnærede, solbrændte og glade. Også dette noterede han sig i det svage skær fra sin lille lommelampe.

Han smilede tilfreds inde bag det sorte klæde, han havde trukket op foran munden. Han havde fundet en guldgrube af ressourcer i en ineffektiv verden, der prioriterede spildtid og mangel på disciplin. Det var hans chance. Han ville fremstå som den, der opdagede dette overflødighedshorn af muligheder, og han vidste, at han ville blive belønnet for det.

Han blev liggende på sin udkigspost hele natten og sneg sig til at tage en lur i de sidste mørke timer. Da solen kastede sine første stråler over bjergene i det fjerne, vågnede han og listede tilbage til det sted, hvor hans køretøj stod i skjul i et krat. Han dirrede over hele kroppen af ophidselse. Han kunne næsten ikke vente til, han fik foretræde for generalen.

Han gjorde køretøjet fri af grenene, startede det og kørte tilbage i retning af havet og det ventende luftskib.

Han traf ikke nogen på vejen tilbage. Da han kørte ned igennem klitterne og fortsatte hen ad stranden, kom luftskibet glidende ind, sænkede rampen og lod ham køre ombord.

Efter en kort dialog med luftskibets kaptajn hævede de rampen og vendte skibet, så det havde front ud imod havet. Og så svævede det, hvæsende og osende ud over havspejlet og forsvandt i det fjerne.

